b'\n_START_ARTICLE_\nJohn Smith av Jamestown\n_START_SECTION_\nLiv og virke\n_START_PARAGRAPH_\nSmith forlot hjemmet i en alder av 16 \xc3\xa5r etter at hans far d\xc3\xb8de og r\xc3\xb8mte til sj\xc3\xb8s. Han tjente som leiesoldat i h\xc3\xa6ren til kong Henrik IV av Frankrike mot spanjolene kjempet senere mot Det osmanske riket. Smith ble forfremmet til kaptein mens han kjempet i Ungarn for habsburgerne, i kampanjen til Mihai Viteazul i 1600\xe2\x80\x931601. Etter at Viteazul d\xc3\xb8de, kjempet han for Radu Serban i Valakia mot Ieremia Movila, men ble s\xc3\xa5ret, fanget og solgt som slave i 1602. Smith hevdet at tyrkeren sendte ham som en gave til sin kj\xc3\xa6reste som ble forelsket i Smith og hjalp ham \xc3\xa5 flykte._NEWLINE_Smith reiste s\xc3\xa5 gjennom Europa og Nord-Afrika f\xc3\xb8r han reiste tilbake til England i 1604. Der ble han involvert i planer om \xc3\xa5 kolonisere Virginia for \xc3\xa5 tjene penger gjennom Virginia Company som hadde f\xc3\xa5tt en kontrakt av kong Jakob I av England. Ekspedisjonen satte seil med tre sm\xc3\xa5 skip 20. desember 1606. 13. mai 1607 landet nybyggerne ved Jamestown._NEWLINE_Hardt v\xc3\xa6r, mangel p\xc3\xa5 vann og angrep fra algonquian-indianere \xc3\xb8dela nesten kolonien, og i desember 1607, ble Smith tatt til fange og f\xc3\xb8rt frem for den lokale h\xc3\xb8vdingen, Powhatan. Selv om han fryktet for sitt liv, ble Smith etter hvert gjort til en underordnet h\xc3\xb8vding av stammen og gav senere \xc3\xa6ren for dette delvis til h\xc3\xb8vdingens datter, Pocahontas, som var rundt elleve til tretten \xc3\xa5r p\xc3\xa5 den tiden. Han sa at hun kastet seg over ham for \xc3\xa5 hindre at han ble henrettet, men det er betydelig usikkerhet rundt denne fortellingen._NEWLINE_Senere forlot Smith Jamestown for \xc3\xa5 utforske Chesapeake Bay-regionen og lete etter hardt tiltrengt mat. Han ble etter hvert valgt til president av det lokale r\xc3\xa5det i september 1608 og innf\xc3\xb8rte en politikk av disiplin, oppmuntret landbruk med en ber\xc3\xb8mt uttalelse om at \xc2\xabhan som ikke arbeider, spiser ikke.\xc2\xbb Bosetningen vokste under hans lederskap, men Smith ble alvorlig skadet i et uhell med krutt og m\xc3\xa5tte reise tilbake til England for behandling i oktober 1609. Han vendte aldri tilbake til Virginia._NEWLINE_I 1614 returnerte han til den nye verdenen i en reise til Maine og Massachusetts Bay, som han kalte New England. Han tilbrakte resten av sitt liv med \xc3\xa5 skrive b\xc3\xb8ker til han d\xc3\xb8de i 1631, 51 \xc3\xa5r gammel.\n_START_SECTION_\nPopul\xc3\xa6rkultur\n_START_PARAGRAPH_\nLegenden om Smith og Pocahontas har blitt innarbeidet i utallige b\xc3\xb8ker, skuespill og filmer, med varierende historisk n\xc3\xb8yaktighet. Den nyeste filmen er The New World, tidligere har ogs\xc3\xa5 Disney kommet med tegnefilmen Pocahontas med Mel Gibson som stemmen til John Smith.'